## **TÁBOROZÁSI SZABÁLYZAT**

### **I. ALAPFOGALMAK**

1. A táborozás legalább 15 cserkésznek min. 4 éjszakát tartó olyan életmódja, amelynél a résztvevő cserkészek nagyobbrészt a szabadban, túlnyomórészt saját szellemi, testi és anyagi erőforrásaikra utalva, az egész évi cserkészmunka eredményét a gyakorlatban próbára teszik, a tíz cserkésztörvényt életre váltva tudatosan fejlesztik a jellemüket, és a csapat tagjai között a testvéri köteléket elmélyítik.

A táborok a jellegük szerint a következők lehetnek:

* 1. Álló tábor az olyan tábor, amelynél a csapat a táborozás egész tartamára egy táborhelyen rendezkedik be, és amely egyenként néhány napnál nem hosszabb tábori kirándulások után eredeti táborhelyére visszatér.
  2. Mozgó tábor az olyan tábor, amely a táborozás egész ideje alatt vagy túlnyomó részben táborhelyét változtatja.
  3. Vízi tábor az olyan tábor, amelynek tagjai vízi életet folytatnak, vagy amelyben vízi kiképzés folyik, tekintet nélkül arra, hogy a képzés egy része szárazföldön történik.
  4. Vezetőképző tábor az olyan tábor, amely valamely cserkészvezetői képzés megszerzésének a része.
  5. Szaktáborok az olyan táborok, amelyek szakirányú képzést nyújtanak (regös, lovas, sí, úszó, kerékpáros, stb.).
  6. Közös tábor az olyan tábor, amelyet két vagy több csapat ugyanazon a helyen közös parancsnokság alatt szervez és tart meg.
  7. Nagytábor az olyan tábor, amelyet a Szövetség meghatározott céllal és feladattal közös táborhelyen nagytáborként hirdet meg és szervez meg.
  8. Külföldi tábor az olyan tábor, amelynél a Szövetség valamelyik csapata Szlovákia területén kívül táborozik.
  9. Nemzetközi tábor az olyan tábor, amelynél a Szövetség valamelyik csapata más államokban működő cserkészszövetségek tagjaival közösen táborozik belföldön vagy külföldön.
  10. Vegyes tábor az olyan tábor, ahol lányok és fiúk egy táboron belül külön altáborokban táboroznak.

1. A tanyázás a cserkészek táborszerűen megszervezett, szilárd épületben lefolytatott, 1-3 éjszakáig tartó sajátos élete.
2. A kirándulás az egy napos, általában a természetben való cserkészfoglalatosság, vállalás.
3. Téli tábor a téli természetben lefolytatott álló vagy mozgótábor.

### **II. A TÁBORHELY KIVÁLASZTÁSA**

1. A táborhelyeket a közlekedési főútvonalaktól, fürdőhelyektől, nyaralóhelyektől, szórakozóhelyektől és más táboroktól távol kell keresni, figyelembe véve azt, hogy az orvos, az alapvető élelmiszerek beszerzési helyei, valamint játszóhely és fürdési hely közel, aránylag könnyen megközelíthető távolságban legyenek.
2. Mocsaras vagy egyéb okból egészségtelen (akár a testi épséget is veszélyeztető) vidéken vagy helyen állótábort verni nem szabad.
3. A táborhely kiválasztásakor figyelembe kell venni, ki a terület tulajdonosa (magánterület, mezőgazdasági terület, erdőgazdaság, önkormányzat, természetvédelmi szervek, stb.). A táborozás idejére írásbeli engedélyt kell kérni a terület tulajdonosától, illetve intézőjétől.
4. Ajánlott, hogy a táborparancsnok a tábor helyéről és idejéről tájékoztassa az illetékes önkormányzatot és rendőrőrsöt.
5. Tisztázni kell a táborhely természetvédelmi besorolását. Védett területen csak a természetvédelmi hatóság előzetes engedélyével szabad táborozni. Be kell tartani azokat a feltételeket és követelményeket, amelyeket a természetvédelmi hatóság előír. Lásd. az 543/2002-es számú természetvédelmi törvényt. (Z.z. 543/2002 Zb.)
6. A folyók árterületén tilos táborozni.
7. Be kell tartani az érvényes közegészségügyi szabályokat, amelyet az Egészségügyi Minisztérium 126/2006-os (különös tekintettel §27, §28, §29)(Z.z. 126/2006) és a 355/2007-es (különös tekintettel a §24, §25, §26)(Z.z. 355/2007) számú rendeletei tartalmaznak.
8. A cserkésztábor a Regionális Közegészségügyi Hivatal (Regionálny Úrad Verejného Zdravotníctva – továbbiakban csak RÚVZ) megfelelő regionális szervéhez tartozik bejelentési kötelezettséggel. Erre a bejelentésre megszokás alapján általában egy helyreigazító levél érkezik, amelyben a hatóság kiemeli a cserkésztáborok sajátos jellegét, amely megkülönbözteti a többi szabadidős tábortól és csak útmutatást ad, hogy ettől függetlenül minden tevékenység a hatályos jogszabályoknak megfelelően történjen, mivel a RUVZ egy, a cserkésztáborokra érvényes kivételt adott ki. Ettől függetlenül erősen ajánlott az aktuális hivatalnál telefonon érdeklődni.
9. Biztosítani kell, hogy egészséges ivóvíz és mosdóvíz kellő mennyiségben a táborozók részére folyamatosan rendelkezésre álljon. Ha nincs helyben megfelelő kút vagy forrás, akkor vízszállító tartálykocsit kell biztosítani. A víz forrása legyen közösségi hálózatból (helyi vízvezeték) vagy rendszeresen használt és ellenőrzött kútból (nyilvános vagy magán). Ellenkező esetben szükséges egy 12 hónapnál nem régebbi vizsgálat eredménye, mely a vízforrás ivóvíz minőségét igazolja (RÚVZ igazolás).

#### **III. TÁBOROZÁSI BEJELENTÉS**

1. A tábor szervezője legkésőbb 30 nappal a tábor megkezdése előtt bejelentési kötelezettséggel tartozik a ~~Körzeti Cserkésztanács, a Körzeti Megbízott~~ ~~és a~~ Szövetség Vezetőség felé, melyet a Központi Irodának (a csapatmentora segítségével?) tesz meg.

**IV. SZERVEZÉSI IRÁNYELVEK**

1. A táborparancsnok általában a csapat parancsnoka. Amennyiben ezt a feladatot bizonyos okoknál fogva nem tudja ellátni, úgy maga helyett más, a Szövetségnél igazolt cserkésztisztet vagy segédtisztet bízhat meg.
2. A táborparancsnok helyettese csak igazolt cserkészvezető lehet.
3. A táborozáson csak az SZMCS tagjai ~~igazolt cserkészek~~ vehetnek részt~~, akik kötelesek az érvényes cserkészigazolványt magukkal vinni~~.
4. Nem tagok ~~cserkészek~~ kivételes és indokolt esetben a táborparancsnok engedélyével vehetnek részt a táborozáson. Ezek a személyek írásos nyilatkozatot írnak, melyben vállalják, hogy az általános tábori rendet betartják.
5. 18 éven aluli cserkészek csak írásban benyújtott szülői engedéllyel táborozhatnak.
6. Vegyes cserkésztáborban a fiú- és lánycserkészek külön altáborokat képeznek.
7. A leány altábor vezetője csak nő, fiú altábor vezetője csak férfi lehet.
8. A fiú altáborok vezetője csak férfi, a leány altábor vezetője csak nő lehet.
9. A tábor ideje alatt szigorúan tilos dohányozni, kábítószert és szeszes italt fogyasztani.
10. A táborhelyen és környékén halászni, vadászni, élőfát kivágni vagy megrongálni, kaszálókra lépni, szőlőbe vagy gyümölcsösbe belépni, fát gyűjteni csak a terület tulajdonosának engedélyével és a vonatkozó jogszabályok betartása mellett szabad.
11. A cserkésztáborban a cserkészruha viselése a napirend ünnepélyes eseményeinél kötelező. A táborban viselhető öltözéket a cserkészies jóízlés és az egészségügyi követelmények szemmel tartásával a táborparancsnok állapítja meg (lásd a Ruházati szabályzat XI/4. pontját).
12. A táborparancsok a tábor szabályait, főként a résztvevő cserkészekre vonatkozó részeket pontokba szedve foglalja össze és hirdesse ki a tábor kezdetekor, valamint a tábor alkalmas helyén függessze is ki a tábor teljes idejére.

### **V. A TÁBOR ÉLETE ÉS ÜGYVITELE**

1. A táborparancsnok a tábort a cserkészszellemnek megfelelően irányítja. Gondoskodik a cserkészek jellemneveléséről, testi és lelki szükségleteiről. A szabad vallásgyakorlás körülményeit bebiztosítja.
2. A táborparancsnok a tábort csak akkor hagyhatja el, ha meggyőződött, hogy a helyettese a táborban tartózkodik, és ezt a napostiszttel is közölte.
3. A táborban minden napra napostisztet kell kijelölni.
4. Amennyiben a táborban csak az ügyeleti és egyéb szolgálatot teljesítő cserkészek maradnak, elegendő, ha a parancsnokság részéről egy személy marad a táborban.
5. A tábor területét elhagyni csak a táborparancsnok vagy a napostiszt engedélyével lehet.
6. A táborparancsnok a tábor minden résztvevőjéről pontos adatokkal rendelkezik. Ezek a következők: név, születési adatok, lakcím, szülők vagy más felelős személyek elérhetősége, nagyobb odafigyelést igénylő egészségügyi adatok (pl. allergia).
7. A táborparancsnok a legjobb belátása szerint elkészíti a tábori napirendet, amelynek tartalmaznia kell:

* a parancskihirdetést és a napi szolgálat összeállítását,
* a zászlófelvonást és levonást,
* a reggeli, az esti imát és az istentiszteleteket/szentmiséket,
* a személyes higiénai szabályokat, takarítást és a sátorrend vizsgálatot,
* a napi étkezést,
* a cserkészszerű napi foglalkozásokat,
* a szórakozást és pihenést,
* a táborozók és a tábor biztonságát célzó intézkedéseket (tábori őrség),
* a tábortüzet.

1. A táborozás minden napján írásba foglalt napiparancsot kell kihirdetni, amit a tábor alkalmas helyén ki is kell függeszteni.
2. A kiadott napiparancsokat a csapat irattárában meg kell őrizni minimum öt évig.
3. A táborban állandó ügyeleti- és őrszolgálatot kell tartani.
4. A tábor gazdasági vezetéséért a táborparancsnok által kinevezett gazdasági helyettes – GH-s – a felelős.
5. A gazdasági helyettesnek tábori pénztárkönyvet kell vezetni, amely eredeti bizonylatok kíséretében tartalmazza a bevételeket és kiadásokat.
6. A tábori pénztárkönyvben a tábori költségvetésbe beletartozó összes tételeknek szerepelnie kell, nemcsak a táborozás alatt, hanem az azt megelőző és azt kővető időben keletkező tételek is.
7. A tábor pénzügyi elszámolását a táborbontást követő 60 napon belül el kell készíteni és a tábori pénztárkönyvet le kell zárni.
8. Minden táborról ajánlatos Tábori naplót vezetni, amely megörökíti a tábor

* fontos eseményeit,
* a létszámváltozásokat,
* a napi programot és étrendet,
* a látogatásokat és ellenőrzéseket,
* betegségeket, baleseteket,
* az időjárás alakulását stb.

1. Táborbontás
   1. Minden táborparancsnok köteles a táborhely vagy a szállás végleges elhagyásakor azt a használat előtti állapotba, kifogástalan rendbe helyreállítani, helyreállíttatni.
   2. A felhasználható és a fel nem használható anyagokat a tábor területéről el kell távolítani. Minden árkot, gödröt gondosan be kell temetni és a tábor során rendszeresen megöntözött gyeptéglával befedni.
   3. A táborhelynek a fenti szabályok súlyos megsértésével történt hátrahagyása fegyelmi vétség.

### **VI. TÁBORI EGÉSZSÉGÜGY**

1. A tábor idejére legalább egy egészségügyi felelőst kell biztosítani, akinek lehetőleg van képesítése vagy részt vett egészségügyi képzésen.
2. Csak egészséges és fizikai munkára alkalmas fiatal vehet részt táborozáson.
3. A szülők becsületbeli igazolást adnak arról, hogy gyermekük nem beteg, nincs fertőző betegsége és a környezetében sem fordul elő ilyen megbetegedés. (lásd a mellékletet)
4. A tábor parancsnokának és egészségügyi felelősének tudnia kell a legközelebb elérhető orvos nevét, munkahelyét, elérhetőségét és rendelési idejét. Amennyiben megvalósítható (pl. ugyan az az egy orvos lát el minden ügyeletet, nem több orvos cserélkezik) ajánlott értesíteni őt a táborozás időpontjáról és helyszínéről.
5. Fertőző betegség fellépését a táborparancsnok köteles az orvosnak azonnal bejelenteni, aki elrendeli a megfelelő óvintézkedéseket.
6. Ha az egészségügyi szervek járványos betegséget észlelnek, a tábort fel kell oszlatni.
7. Az ott töltött idő alatt a táborban kellően felszerelt mentőládának kell lennie.
8. Baleseteknél elsősegélynyújtás után, amennyiben indokolt, gondoskodni kell, hogy a sérült gyógyulásáig gondos orvosi kezelésben és ápolásban részesüljön.
9. Az egészségügyi felelős köteles egészségügyi naplót vezetni, amelyben feltünteti a beteg nevét, megbetegedés időpontját, tüneteit, ill. hogy milyen kezelésben részesült.
10. A higiénia alapvető szabályai:

* A sátrakban személyenként 2 m2 hálóhely szükséges, melynek a talajtól fóliával vagy más módon szigetelve kell lennie.
* Latrinát minden álló táborban kell készíteni. Férfiak és nők számára külön illemhelyet kell építeni, amely legalább 25 m távolságra van az ivóvízforrástól, 50 m-re a konyhától és 25 m-re a lakósátraktól. 20 lánynak 2 latrinát, 20 fiúnak egy latrinát és egy vizeldét kell biztosítani. További 20 lánynak plusz egy latrinát, és további 20 fiúnak még egy latrinát és egy vizeldét kell létesíteni. Fertőtlenítésüket naponta el kell végezni CHLÓRAMIN B fertőtlenítőszerrel. A latrina közelében lehetőséget kell adni a kézmosásra.
* A személyi higiénia betartásához mosdóhelyet kell létesíteni, és biztosítani kell a hetenként egyszeri melegvizes mosdást. Mosakodáshoz lehetőleg természetkímélő, könnyen lebomló szappant kell használni.
* A táborparancsnok által kijelölt cserkészvezető minden nap ellenőrzi a tisztaságot, a résztvevők egészségi állapotát, a testápolást és az ezekhez szükséges eszközök tisztántartását.

1. A fürdőhely és a fürdés szabályai
   1. Fürdeni csak a fürdőhelyként kijelölt helyeken szabad.
   2. A fürdőhely kiválasztásánál figyelembe kell venni a RÚVZ által megállapított vízminőséget és csak az arra alkalmas helyen szabad fürödni.
   3. A természetes fürdőhelyek medrét az első fürdés előtt fel kell deríteni.
   4. Túlságosan mély vízben, hínáros helyen, forgók, örvények, uszály vagy víziforgalom közelében fürdőhelyet kijelölni nem szabad.
   5. Fürdeni csak felelős, úszni tudó felnőtt vezető felügyelete mellett szabad.
   6. Fürdeni étkezés vagy intenzív – megerőltető – tevékenység után 1 óra elmúltával szabad.
   7. Fürdésnél a legnagyobb fegyelmet kell érvényesíteni.
2. Élelmezési szabályok és a konyha rendje:
   1. A konyha a tábor lakóterületén kívül állítandó fel. A konyhának fedettnek kell lennie (ponyvatető).
   2. A konyhán fokozott gondot kell fordítani a tisztaságra. A személyzet részére állandóan kéznél kell tartani a tiszta mosdóvizet, szappant, körömkefét és törülközőt.
   3. A konyhai személyzetnek érvényes egészségügyi igazolvánnyal kell rendelkeznie.
   4. Az őrsök naponta (egymást váltva) konyhai szolgálatot vállalhatnak.
   5. Az élelmiszert hűvös helyen, külön raktárban tartsuk.
   6. A tűzhely és a tüzelő legyen fedéllel ellátott!
   7. Az ételek elkészítésekor be kell tartani az elkészítési és higiéniai előírásokat. Az ételmintát 48 óráig kell tárolni.
   8. Könnyen romló ételeket, kockázatos és tiltott nyersanyagokat (tej, tojás, nyers hús) a táborban nem szabad tárolni.
   9. A táborozás megkezdésekor az otthonról hozott ételeket a táborparancsnok köteles összegyűjteni.
   10. Az ételmaradékot az erre kijelölt helyre kell összegyűjteni, és naponta el kell szállítani.
   11. Az étkezésre külön étkezőhelyet kell kijelölni.
   12. A kiscserkészek táborában naponta ötszöri étkezést kell biztosítani.
   13. Ajánlatos, hogy a mosogatás 3 fázisban történjen:

* mosogatás forró vízben mosogatószerrel,
* fertőtlenítő oldatos öblítés (Chloramin B),
* tiszta vizes öblítés.
  1. A szennyvizet külön e célra készített, keskeny, de mély, lehetőleg áteresztő alapú, fedővel ellátott gödörbe kell üríteni. A szennyvízgödröt időnként fertőtleníteni kell.

1. Külön gondot kell fordítani a hulladék megsemmisítésére.

* A szemetet válogatni kell!
* A komposztálható konyhai hulladékot külön e célra készített gödörbe kell elhelyezni.
* Az égethető hulladékot el kell égetni, a hamut az emésztőgödörbe vagy a latrinába kell szórni.
* Egyéb szilárd hulladékot (üveg, műanyag, konzervdoboz, stb.) műanyag zsákban vagy zárt edényben kötelező tárolni, majd a kijelölt helyre el kell szállítani.

### **VII. SZEMÉLYI-, VAGYON- ÉS TŰZBIZTONSÁG**

1. A táborparancsnok köteles gondoskodni a személyi és vagyonbiztonság megszervezéséről és azok betartásáról.
2. Egész éjszakára táborőrséget kell felállítani a körülményeknek és követelményeknek megfelelően.
3. Betolakodók részéről jövő támadások esetén az önvédelem mindig jogosult, de csak olyan mértékben, amilyen mértékű a támadás. A támadásról értesíteni kell az illetékes rendőrhatóságot és az önkormányzatot. A táborparancsnoknak gondoskodnia kell a szükséges tűzbiztonsági szabályok betartásáról.
4. A tábor könnyen hozzáférhető helyén állandóan kell oltóanyagot (vizet, homokot, poroltót, stb.) tárolni.

### **VIII. LÁTOGATÁSI REND**

1. A táborba idegen személyek csak a táborparancsnok engedélyével léphetnek be.
2. A táborparancsnok kivételes esetben engedélyezheti a látogatást, egyben dönt a látogatás időtartamáról és a fogadás helyéről.
3. A táborban legfeljebb egy látogatási nap ajánlott.
4. Nem cserkész látogatók éjszakai elszállásolása a tábor területén tilos. Ha rendkívüli viszonyok következtében a látogatók a táborból eltávozni nem tudnak, a parancsnok kivételesen engedélyt adhat, hogy a táborban éjszakázzanak.
5. A cserkésztáborba látogató leánycserkészek csak lány, a fiúcserkészek pedig csak a fiú altáborban szállásolhatóak el.

##### IX. A TÁBOROK ÉS TÁBOROZÓK ELLENŐRZÉSE

1. A táborok ellenőrzése elsősorban az országos és körzeti vezetők feladata.

Hivatalból táborellenőrzési joga van:

* az elnöknek.
* az ügyvezető elnöknek,
* az Intéző Bizottság tagjainak,
* a mozgalmi vezetőtisztnek,
* az Ellenőrző Bizottság elnökének és tagjainak,
* a külföldi és nemzetközi táborok esetében a külügyi vezetőnek
* csapattáborok esetében a személyi illetékes Körzeti Cserkésztanács elnökének vagy a Körzeti Megbízottnak
* a vezetőképző táborok és vezetőképző rendezvények esetében a vezetőképző vezetőnek.

1. Minden tábort lehetőleg egyszer ellenőrizni kell.
2. Az ellenőrzés ajánlott szempontjai:

* a tábor kellő előkészítése,
* a tábor külső képe,
* a táborhely alkalmassága,
* a tábor élete és létszáma,
* a tábor egészségi állapota, egészségügye,
* a tábor élelmezése,
* a tábor szellemisége, lelki élete,
* a tábor napirendje,
* a tábor munkaprogramja,
* a tábor építményei,
* tábor gazdasági vezetése,
* cserkészies magatartás,
* különleges helyi szempontok,
* minden olyan szempont, amely a tábor cserkészies jellegét érinti.

1. A cserkésztáborokat a vonatkozó jogszabályok értelmében a közegészségügyi, a közigazgatási és a rendőr/rendfenntartó hatóságok is ellenőrizhetik. A hatósági ellenőrzésnél a táborparancsnok segíti annak munkáját és megadja az igényelt információkat is.

###### X. KÜLFÖLDI TÁBOROK

1. A külügyi vezető feladatai: lásd a Szervezeti és működési szabályzat III/8. fejezetét.
2. A csapatparancsnok feladatai: lásd a Szervezeti és működési szabályzat III/13.12.h. pontját.
3. Az SZMCS táborozási szabályzata külföldi és nemzetközi táborban résztvevő csapatainkra is érvényes. E mellett figyelembe kell venni a fogadó cserkészszövetség előírásait és rendjét is.

###### XI. A KÜLÖNLEGES TÁBOROKRA VONATKOZÓ SZABÁLYOK

1. Vízi táborok
   1. A vízi tábor parancsnoka és helyettese csak a Szövetségünkben igazolt vízicserkész-tiszt vagy vízicserkész-segédtiszt lehet.
   2. A vízi táborban csak az a cserkész vehet részt, aki 200 métert folyamatosan tud úszni, vagy fél órán keresztül a víz felszínén tud maradni.
   3. 4 fő befogadóképességű csónakot az vezethet, aki betöltötte a 14. életévét, úszni tud, a vezetésben kellő gyakorlattal rendelkezik és ismeri a víziközlekedés szabályait.
   4. 4 főnél nagyobb befogadóképességű csónakot csak Szövetségünkben igazolt vízicserkész-tiszt vagy vízicserkész-segédtiszt vezethet.
2. Mozgó táborok
   1. Mozgó táborokban csak 12. életévüket betöltött cserkészek vehetnek részt.
   2. Előre meg kell határozni az útvonalat és az egyes napi szálláshelyeket.
   3. A megengedett napi teljesítménynél figyelembe kell venni az életkort, a fizikai adottságokat és a terepviszonyokat.
   4. Biciklitúra esetén ügyelni kell a kerékpár kötelező felszerelésére és a közbiztonsági előírások betartására.

*Átdolgozta: Mozgalmi Testület (Esse Bálint st., Zachar Pál st., Kocur Márta st.)*

*Jóváhagyta a SZCST 2013.06.21.*

*Érvénybe lép a jóváhagyás napjától.*

*frissítve 2017 őszén*

###### MELLÉKLET

SZÜLŐI BELEEGYEZÉS

Alulírott \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ezennel beleegyezem, hogy gyermekem: született (dátum): részt vehet a (időpontban és helyszínen) megrendezett cserkésztáborban.

Kelt :\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

szülői aláírás

---------------------------------------------------------------------------------------------------------------------

✁

V Y H L Á S E N I E

Vyhlasujem, že dieťa

bytom v

neprejavuje príznaky akútneho ochorenia a že orgán na ochranu zdravia ani ošetrujúci lekár menovanému dieťaťu nenariadil karanténne opatrenie (karanténu, zvýšený zdravotný dozor alebo lekársky dohľad). Nie je mi známe, že by dieťa, jeho rodičia alebo iné osoby, ktoré s ním žijú v spoločnej domácnosti, prišli v priebehu ostatného mesiaca do styku s osobami, ktoré ochoreli na prenosné ochorenie (napr. hnačka, angína, vírusový zápal pečene, zápal mozgových blán, horúčkové ochorenie s vyrážkami).

Som si vedomý(á) právnych následkov v prípade nepravdivého vyhlásenia, najmä som si vedomý(á), že by som sa dopustil(a) priestupku podľa § 29 ods. 1 písm. h) zákona Slovenskej národnej rady c. 372/1990 Zb. o priestupkoch.

V \_\_\_\_\_\_\_\_\_\_\_\_\_\_\_\_\_\_\_ dňa \_\_\_\_\_\_\_\_\_\_

Meno, priezvisko, adresa a podpis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_